Ling'oto lyavinu avyo,
shindípagwa shikukulu shavayuda na Yesu andyámboka kuka ku Yelusalemu.
Napanelo ko ku Yelusalemu ko,
pepi na Nnango Wavangandolo,
lindípagwa litangi likumene,
mushibalaniya vashishema Beteshada.
Nnyenje mwake litangi lyolyo lyo,
vindípagwa vitala mwanu.
Muvitala vyovyo vyo,
vashindalalanga valwele voe,
vakuputala mevo,
vakulamala na vakudidimanga madodo.
Napanelo popo po,
andípagwa munu jumo wakudidimanga madodo auvauvénge vyaka salasini na nane.
Yesu akamwone àlele na nae àmanyite kenga munu ajo andyuvauvanga muwakati woe,
andyúdya kushidoni,
“Da unkulota upone?”
Wakudidimanga madodo jo kushidoni,
“Nang'olo,
hanguvé munu wakungutwala kungujela mmedi patindimbukanga.
Kula wakati wangulingangila nangu kwinjila mmedi ninkodya junji àinjidile.”
Yesu kushidoni,
“Takatuka,
twala litandiko lyako utwale mwanda uke!”
Muwakati wowo munu jo kuponenneu na kutwala litandiko lyake kuka.
Liduva lyene lyo livele liduva lyakupumula.
Vayuda napane vanímwaulila aijá munu wavamponídye kushidoni,
“Nelo liduva lyakupumula,
nkati mulilamulo haivaikidile wako kunyukata litandiko lyo.”
Munu jo kushidoni,
“Munu ánguponidye jo ni ángwaulidile doni,
‘Nyukata litandiko lyako uke.’ ”
Vayuda kumudya,
“Da munu ajo ákwaulidile wako doni,
‘Twala litandiko lyako uke,’
ni nyani?”
Munu wakupona aijá kanji nae hashimmanya nyani ámponidye mwaa Yesu andítivaniva mulyutu alyo kutwala kuma kwamwaa wakupagwa imbumba yoe yavanu.
Ling'oto lya apo,
Yesu anínkodya munu wamponídye aijá mwing'ande ya Nnungu kutwala kumwaulila doni,
“Wako!
Wako apa undipona,
nadoni haunatege kavili pakulota hashinakuumililile shakupunda ashi.”
Bai munu aijá andyúka ndavavalangangila vayuda kenga,
Yesu ni ámponidye.